Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: hozzájuk kapcsolódó személyes adatok kezelését, továbbítását az 1997. évi XLVII. törvény is szigorú feltételekhez köti.
Paragraph Index: 1008

(2) pontjában — feljogosított személy (például a kezelést végző orvos) zárt borítékban juttatja el az iktató irodába a postázandó levelet. Ellenkező esetben ugyanis a különleges adatokkal való visszaélések felderítése alig lehetséges. Budapest, 1998. május 12. Üdvözlettel: Dr. Majtényi László (218/K/1998) [Állásfoglalás: az adatvédelmi biztos jogszabály-véleményezési feladata a közigazgatási egyeztetéseket követő kiérlelt tervezetekre vonatkozik; a Belügyminisztérium irányítása alatt lévő szervek jogalap nélkül kezelik állampolgárok több millió személyes adatát] Kuncze Gábor úrnak belügyminiszter Belügyminisztérium Budapest Tisztelt Miniszter Úr! A Belügyminisztérium Törvényelőkészítő Főosztálya április 29-én — 6-564/1998. és 6-254/1998 számon — két kormány-előterjesztés tervezetet küldött az Adatvédelmi Biztos Irodájához azzal a kéréssel, hogy „a tervezetekkel kapcsolatban adatvédelmi biztos úr vagy illetékes helyettese véleményéről, esetleges észrevételeiről [...] 1998. április 30-ig” tájékoztassuk a főosztályt. Az előterjesztésekkel kapcsolatos véleményem kifejtése előtt szeretném felhívni a minisztérium vezetésének figyelmét arra, hogy a jövőben: — a jogszabályok véleményezésével kapcsolatos jogát az adatvédelmi biztos nem a tárcaszintű, vagy a minisztériumi belső koordináció folyamatában, egy még formálódó tervezettel kapcsolatban, hanem a döntésre jogosult szervezet, vagy személy (országgyűlés, kormány, miniszter) elé kerülő — a koordináció során végleges formát öltött — változattal kapcsolatban kívánja érvényesíteni; — az Adatvédelmi Biztos irodája nem tud egy-két nap alatt véleményt formálni olyan jogszabályokról, amelyek gyakran alapjaiban érintik az információs jogokat. Általában elvárható, hogy kiérlelt, az érintett szervezetek véleményét is tartalmazó tervezet kerüljön az adatvédelmi biztoshoz, különösen amikor — mint jelen esetben az okmányokkal kapcsolatos előterjesztés esetében — olyan kérdésekről kell véleményt alkotni, amelyek az adatvédelmi törvény szinte valamennyi alapelvét érintik. Természetesen nem zárkózom el attól, hogy nagy horderejű közigazgatási adatkezelési tervekről koncepcionális stádiumban is véleményt mondjak. A végleges normaszöveg tervezetének véleményezése azonban ez esetben is szükséges. Az előterjesztés olyan megközelítést sugall, hogy pusztán technikai, pénzügyi, vagy más célszerűségi szempontok szerint is lehet alkotmányos jogokat korlátozni. Fel sem vetődik, hogy alkotmányosnak tekinthető-e, ha — a célhoz kötöttség elvének figyelmen kívül hagyásával központi digitális kép és elektronikus aláírás nyilvántartó rendszert hoznak létre; — az igazgatási (például közlekedésigazgatási) folyamattal tartalmi kapcsolatban nem lévő körzetközpontú okmányirodák olyan személyes adatokat kívánnak felvenni és továbbítani, amelyek nyilvántartására nincs törvényi felhatalmazás; — az államigazgatással szoros kapcsolatban álló hatósági igazolványokat — a polgárok információs önrendelkezési jo- 1999/79/II. szám gának korlátozásával összegyűjtött adatok alapján — a közigazgatáson kívüli szervrendszerben, vállalkozási alapon kívánják elkészíttetni. Sajátos jogértelmezésre vall az is, ahogyan a titokvédelmi, illetve az adatvédelmi törvényekre és néhány kormányrendeletre hivatkozva az előterjesztés — a 2. számú függelékben — arról szól, hogy: „A felsorolt jogszabályok egyike sem tartalmaz olyan előírást, amely az okmányok vállalkozói alapon történő előállítását és kitöltését tiltaná.” A megfogalmazás korrekt, csak nem elfogadható hivatkozási alap. Jogállami keretek között ugyanis az államnak csak ahhoz van joga, amit a törvény számára lehetővé tesz; tehát az okmánykiállítás vállalkozásba adásának jogi feltétele az, hogy azt törvény lehetővé tegye, nem pedig az, hogy azt ne tiltsa. Arról is szólnom kell, hogy már 1996 szeptember végén véleményeztem az egységes, korszerű okmányrendszer kidolgozásával és bevezetésével kapcsolatos feladatokról szóló kormány-előterjesztést, amelyet az adatvédelmi jellegű kifogásaim figyelmen kívül hagyásával emelt határozattá a Kormány. Észrevételeim lényege akkor az volt, hogy az okmánybiztonsági érvek megelőzik az igazgatási szempontokat, azaz a tervezet az okmányokhoz kívánja igazítani az igazgatási folyamatokat, és a személyi adatokat tartalmazó nagy nyilvántartásokat. Egyebek mellett azt is kifejtettem, hogy a törvények által szabályozott életviszonyok figyelembevételével kell meghatározni, hogy milyen tény, állapot vagy jogosultság igazolására van szükség, ezeket az igazolásokat mely igazgatási szervezetek — és milyen nyilvántartások alapján — adják vagy adhatják ki a jövőben, és az igazgatási folyamatokhoz indokolt igazítani az igazolások adattartalmát, formáját, védelmi rendszerét, valamint a kiadás rendjét. Az elvi kifogások ismertetése után az okmányokkal kapcsolatos új ügyintézési elképzelésre, és az új okmány-előállítási és kitöltési rendszerre vonatkozó kormány-előterjesztéssel kapcsolatban véleményem a következő:

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes